จังหวัดประจวบคีรีขันธ์ บูรณาการหน่วยงานทุกภาคส่วนเฝ้าระวังผลกระทบจากสภาวะฝนทิ้งช่วง ควบคู่การเตรียมพร้อมรับมือปัญหาอุทกภัย
จังหวัดประจวบคีรีขันธ์ บูรณาการหน่วยงานทุกภาคส่วนเฝ้าระวังผลกระทบจากสภาวะฝนทิ้งช่วง ควบคู่การเตรียมพร้อมรับมือปัญหาอุทกภัย          นายวสันต์ ไชยทวีวงศ์ หัวหน้าสำนักงานป้องกันและบรรเทาสาธารณภัยจังหวัดประจวบคีรีขันธ์ เปิดเผยว่า ขณะนี้จังหวัดประจวบคีรีขันธ์ ได้บูรณาการหน่วยงานทุกภาคส่วนเตรียมความพร้อมรับมือผลกระทบจากสภาวะฝนทิ้งช่วงไว้แล้ว แม้ปัจจุบันจะยังไม่มีรายงานพื้นที่ใดประสบปัญหา ขณะที่ภาพรวมปริมาณน้ำในอ่างเก็บน้ำขนาดใหญ่ และขนาดกลางรวม 9 แห่งของจังหวัด พบว่ามีปริมาณน้ำกักเก็บรวมกันประมาณ ร้อยละ 50 ซึ่งถือว่ายังอยู่ในเกณฑ์ที่สามารถบริหารจัดการไม่ให้เกิดปัญหาการขาดแคลนน้ำได้ ประกอบกับในระยะนี้ยังคงมีฝนตกลงมาในพื้นที่ สถานการณ์จึงไม่น่าเป็นห่วง          อย่างไรก็ตามการบริหารจัดการน้ำในปีนี้จะต้องมองไปถึงหน้าแล้งปีหน้า เพราะค่าเฉลี่ยฝนในปีนี้ต่ำกว่าเกณฑ์ประมาณ ร้อยละ 20 ซึ่งทางโครงการชลประทานจังหวัดประจวบคีรีขันธ์ ได้ปรับปรุงเกณฑ์ปฏิบัติการอ่างเก็บน้ำ หรือ Rule Curve ในอ่างเก็บน้ำต่าง ๆ แล้ว โดยเน้นการจัดสรรน้ำเพื่อการอุปโภคบริโภคและรักษาระบบนิเวศให้เพียงพอตลอดทั้งปี และบริหารจัดการน้ำท่าให้มีประสิทธิภาพสูงสุด ขณะเดียวกันยังคงต้องเตรียมพร้อมเฝ้าระวังปัญหาอุทกภัยไปจนถึงช่วงสิ้นปีนี้ด้วย โดยหากเกิดเหตุสาธารณภัย ทางอำเภอและองค์กรปกครองส่วนท้องถิ่นจะมีการระดมเจ้าหน้าที่และเครื่องมืออุปกรณ์เข้าช่วยเหลือผู้ประสบภัยอย่างทันท่วงที#จังหวัดประจวบคีรีขันธ์ #หัวหน้าสำนักงานป้องกันและบรรเทาสาธารณภัยจังหวัดประจวบคีรีขันธ์ #สภาวะฝนทิ้งช่วง #เตรียมพร้อมรับมือปัญหาอุทกภัย #สำนักข่าวกรมประชาสัมพันธ์ #NNT #ILOVETHAILAND